Diari Oficial de la Generalitat Valenciana


Sumari del DOGV 9942, del 23-09-2024 (2024/9218)

RESOLUCIÓ de 10 de setembre de 2024, de la Secretaria Autonòmica de Seguretat i Emergències, per la qual s’aproven les bases generals i la convocatòria de la prova avaluadora per a l’acreditació del personal del servici específic d’admissió a efectuar l’últim trimestre de 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9942

Data del DOGV
:   23-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9218

CVE
:   DFDL-W-9987-7370

Data del document
:   10-09-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * formació professional contínua

El dret d’admissió està regulat en l’article 33 de la Llei 14/2010, de 3 de desembre, de la Generalitat, d’espectacles públics, activitats recreatives i establiments públics (DOGV 6414, de 10 de desembre). El reglament pel qual es desenrotlla, aprovat pel Decret 143/2015, d’11 de setembre (DOGV 7615, de 15 de setembre), establix en el seu títol VI les previsions normatives vigents que fan referència a la reserva, el dret i el servici d’admissió en els espectacles públics, les activitats recreatives i socioculturals i els establiments públics.

En este marc, la normativa en vigor preveu la regulació del servici d’admissió com a una obligació de tots els establiments, els espectacles i les activitats subjectes a esta. De la mateixa manera, correlativament, es preveu l’ordenació del servici específic d’admissió com un deure qualificat per a supòsits determinats. És el cas de totes les discoteques, sales de ball i sales de festes i per a pubs i karaokes d’un aforament superior a 200 persones. Igualment, entre altres supòsits, hauran de disposar d’este servici els espectacles i les activitats extraordinaris amb increment de risc i els que, en tot cas, superen les 500 persones d’aforament.

Així mateix, la normativa a què es fa referència preveu els requisits de les persones que aspiren a este servici. Entre estos, es troben les exigències de majoria d’edat, nacionalitat espanyola, europea o amb permís de residència i treball, absència d’antecedents penals i la necessitat d’una titulació acadèmica concreta.

D’altra banda, la regulació actual establix la realització, d’almenys, una convocatòria anual per a obtindre l’acreditació per al desenrotllament de les funcions del servici específic d’admissió i el seu anunci exprés en el *Diari Oficial de la Generalitat Valenciana*. Per a participar en esta prova es requerirà la inscripció i l’abonament d’una taxa en els termes que es fixen en la convocatòria.

Per tot això, en virtut del que es disposa en l’article 33 de la Llei 14/2010, de 3 de desembre, de la Generalitat, d’espectacles públics, activitats recreatives i establiments públics, en relació amb l’article 11 del Decret 134/2023, de 10 d’agost, del Consell, d’aprovació del Reglament orgànic i funcional, de la Conselleria de Justícia i Interior,

RESOLC

*Primer. Objecte i àmbit aplicable*

1. És objecte d’esta resolució la regulació de la convocatòria de la prova avaluadora per a obtindre el certificat individual d’acreditació del servici específic d’admissió.

2. La prova avaluadora s’efectuarà durant l’últim trimestre de 2024 (finals de novembre/inici de desembre) en una convocatòria única que es farà a les ciutats d’Alacant, Castelló i València. El dia, l’hora i el lloc de la prova avaluadora s’indicaran en la resolució per la qual s’aprove la llista provisional les persones admeses i excloses.

3. En virtut d’esta resolució, queda convocada la prova avaluadora per a obtindre la certificació acreditativa de personal de servici específic d’admissió, a la qual es referix este apartat.

4. Si, per qualsevol motiu, se suspenguera o s’ajornara la prova, el pagament de la taxa, així com la resta de la documentació presentada la data de la qual siga vàlida, es mantindran vigents fins que esta es puga efectuar en les condicions que s’establixen en esta resolució.

La suspensió o l’ajornament de la prova avaluadora es comunicarà per resolució de la Direcció General d’Interior, que es publicarà en el *Diari Oficial de la Generalitat Valenciana*  i, així mateix, en la pàgina web de la Conselleria de Justícia i Interior en l’apartat «[Servici Específic d’Admissió - SEA](https://cjusticia.gva.es/va/web/interior/servicio-especifico-de-admision) »

*Segon. Requisits de les persones aspirants*

1. Per a dur a terme les proves del personal del servici específic d’admissió, les persones aspirants hauran de reunir per a esta convocatòria els requisits següents:

– Ser major d’edat i no trobar-se incapacitada.

– Tindre la ciutadania espanyola o la d’algun dels països de la Unió Europea i estar, en este últim cas, en possessió del permís de residència i treball.

– No tindre antecedents penals.

– Estar en possessió, com a mínim, del títol de Graduat en Educació Secundària Obligatòria o Formació Professional de grau mitjà, o equivalents a efectes acadèmics o laborals.

– Abonar la taxa de 15,44 euros per presentar-se a les proves avaluadores del servici específic d’admissió d’acord amb el que s’establix l’article 16 de la Llei 20/2017, de 28 de desembre, de taxes.

2. En el cas que la persona interessada requerisca una adaptació de temps o mitjans per a efectuar la prova avaluadora amb normalitat, ho haurà d’indicar expressament quan presente la instància de sol·licitud a la qual adjuntarà un certificat mèdic justificatiu d’esta circumstància.

3. Estos requisits s’hauran d’acreditar en el moment en què es faça la tramitació de la sol·licitud per a participar en la prova avaluadora mitjançant la presentació de la documentació original o una còpia autèntica d’esta.

4. El formulari de sol·licitud en format paper es podrà facilitar en les seus de la Conselleria de Justícia i Interior que se situen a Alacant, en la rambla de Méndez Núñez, núm. 41; Castelló, en el carrer Major, núm. 78; a València, en el carrer de la Democràcia, núm. 77, i en qualsevol de les oficines PROP.

Així mateix, es podrà obtindre en la pàgina web de la Conselleria de Justícia i Interior (àrea d’Interior, apartat «[Servici Específic d’Admissió - SEA](https://cjusticia.gva.es/va/web/interior/servicio-especifico-de-admision)») o en la seu electrònica de la Generalitat.

5. A l’efecte de l’acreditació que s’indica en els apartats anteriors, les persones aspirants hauran de presentar, juntament amb la sol·licitud, els documents següents:

a) La sol·licitud de la persona interessada d’acord amb el model de formulari que s’inclou en el procediment. En esta sol·licitud s’haurà d’indicar expressament la província a on l’aspirant vol efectuar la prova avaluadora i la documentació aportada.

b) Les persones aspirants que no tinguen la nacionalitat espanyola hauran de presentar una còpia autèntica del document que acredite la seua nacionalitat i, en cas de no pertànyer a la Unió Europea, de la targeta de residència i el permís de treball en vigor. Les persones aspirants de nacionalitat espanyola acreditaran la seua identitat amb el seu document nacional d’identitat (DNI).

c) El certificat actualitzat d’absència d’antecedents penals.

d) Una còpia autèntica del títol acadèmic o el seu resguard, del llibre d’escolaritat en què quede clara la identitat la persona aspirant o del certificat acreditatiu del nivell d’estudis firmat per l’inspector d’educació o equivalent. En el cas de títols estrangers, l’acreditació de l’homologació per part de l’òrgan competent.

e) Si no du a terme la tramitació electrònica, un exemplar per a l’Administració de l’imprés del pagament (model de la taxa 046) per a presentar-se a la prova avaluadora del servici específic d’admissió, amb certificació mecànica o firma autoritzada de l’entitat col·laboradora de l’ingrés de les quanties de les taxes.

6. El model de la taxa 046 a què es fa referència en el punt e de l’apartat anterior, es podrà obtindre en les direccions territorials competents en matèria d’espectacles, en les oficines PROP de la Generalitat o en la pàgina web de la Conselleria d’Hisenda, Economia i Administració Pública (portal tributari), a través de l’enllaç següent:

[Agència Tributària Valenciana - Sara (gva.es)](https://sara-frontend.gva.es/sara-frontend/modelo?id_simul=simu046-9814&lang=va)

Estaran exempts del pagament de la taxa les persones membres de famílies nombroses de categoria especial. Així mateix, gaudiran d’una bonificació del 50 % de la taxa les persones membres de famílies nombroses de categoria general.

Les persones aspirants que, en presentar la sol·licitud, s’acullen a l’exempció o la bonificació citades, ho hauran d’acreditar mitjançant una còpia autèntica del títol de família nombrosa o del certificat corresponent.

*Tercer. Lloc de presentació de la documentació*

La sol·licitud i la documentació a la qual es fa referència en l’apartat anterior es presentarà, preferentment, per via telemàtica a través de l’enllaç següent: <https://breu.gva.es/b/z6z5uzvusc>

Així mateix, es podrà presentar en:

a) El registre de la Direcció Territorial de la Conselleria de Justícia i Interior a Alacant, que s’ubica en la rambla de Méndez Núñez, núm. 41, d’Alacant.

b) El registre de l’oficina PROP situada en el carrer Major, núm. 78, de Castelló de la Plana.

c) En les oficines PROP de la Generalitat.

d) En qualsevol dels llocs i les formes que s’establixen en l’article 16 de la Llei 39/2015, d’1 d’octubre, del procediment administratiu comú de les administracions públiques, en compliment del qual, les sol·licituds que se subscriuen en l’estranger es podran cursar a través de les representacions diplomàtiques o oficines consulars d’Espanya a l’estranger.

*Quart. Termini de presentació de la documentació*

1. El termini de presentació de les sol·licituds i la documentació serà d’un mes a comptar des de l’endemà de la publicació d’esta resolució en el *Diari Oficial de la Generalitat Valenciana*[.](https://atenea.ha.gva.es/sara/servlet/com.hacienda.pdf.pdf417.servletrecogidadatossimulador?id_simul=simu046-9814)

2. La presentació de la sol·licitud i la documentació annexa implica acceptar les bases generals i particulars d’esta convocatòria.

*Quint. Admissió de les persones aspirants*

1. Una vegada acabat el termini de presentació de sol·licituds, es publicarà en el *Diari Oficial de la Generalitat Valenciana*  i en la seu de l’òrgan competent de les tres províncies, la resolució que aprove la llista provisional de persones admeses i excloses. Respecte a estes últimes s’indicarà la causa o motiu de la seua exclusió als efectes pertinents.

2. A les persones aspirants que figuren com a excloses en la resolució anterior, se’ls atorgarà un termini de deu dies hàbils a comptar des de l’endemà de la publicació d’esta amb la finalitat que aporten la documentació que esmene el defecte o els defectes que n’hagen motivat l’exclusió d’acord amb l’article 68 de la Llei 39/2015, d’1 d’octubre.

3. Una vegada transcorregut el termini anterior, la Direcció General d’Interior publicarà, en el *Diari Oficial de la Generalitat Valenciana*, i en les seus de les tres províncies, la llista definitiva de persones admeses i excloses de la convocatòria. En esta resolució s’indicarà hora i el lloc en què se celebrarà la prova avaluadora. Contra la resolució que faça pública la relació definitiva de persones aspirants admeses i excloses es podrà interposar el recurs administratiu corresponent en els termes de la Llei 39/2015.

*Sext. Comissió avaluadora*

1. La comissió avaluadora que qualificarà esta prova serà la que es designe en l’apartat tretzé d’esta resolució i el nombre de membres serà, en tot cas, imparell.

2. El règim jurídic aplicable a la comissió avaluadora serà el que s’establix per als òrgans col·legiats en el capítol II del títol preliminar de la Llei 40/2015, d’1 d’octubre, de règim jurídic del sector públic, i en les altres normes que els siguen aplicables. En tot cas, almenys un dels membres de la comissió, o el seu suplent, haurà d’estar present en els llocs on s’efectue l’examen en el dia, l’hora i el lloc convocats. A este efecte, s’assegurarà la coordinació entre les tres províncies a través de la persona que ostente la presidència de la comissió.

3. Sobre la percepció de dietes de les persones membres de la comissió, caldrà ajustar-se al que es disposa en la normativa en vigor.

4. La persona que ostente la Presidència haurà de sol·licitar als membres de la comissió avaluadora una declaració expressa de no trobar-se en cap de les causes d’abstenció i recusació que es preveuen en els articles 23 i 24 de la Llei 40/2015. Esta declaració l’haurà d’omplir, si és el cas, el personal assessor i el personal auxiliar que la comissió incorpore en els seus treballs.

5. Les persones interessades podran promoure la recusació dels i de les membres de la comissió quan, al seu juí, hi concorre alguna de les causes que es preveuen en la normativa vigent.

6. Amb anterioritat suficient a l’inici de les proves, la Direcció General d’Interior publicarà en el *Diari Oficial de la Generalitat Valenciana*  la resolució per la qual es nomene els nous membres de la comissió que hagen de substituir als qui hagueren perdut la seua condició per alguna de les causes que es preveuen en este article.

7. En tot el que no es preveu en estes bases generals, la comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon orde de la convocatòria.

8. Si la comissió avaluadora, en qualsevol moment del procés, tinguera coneixement o dubtes fundats que alguna de les persones aspirants incomplix un o diversos dels requisits que s’exigixen en la convocatòria, li podrà requerir els documents acreditatius del seu compliment. En el cas que no queden acreditats, la comissió, amb audiència prèvia a la persona interessada, haurà d’emetre una proposta motivada de la seua exclusió del procediment dirigida a la Direcció General d’Interior, en la qual li comunicarà, així mateix, les inexactituds o les falsedats que s’han formulat en la sol·licitud d’admissió a la prova avaluadora. Contra esta resolució d’exclusió es podrà interposar un recurs administratiu en els termes de la Llei 39/2015.

*Sèptim. Contingut de les proves*

1. Les persones aspirants a prestar el servici específic d’admissió, hauran de superar les proves a què es referix la normativa de desenrotllament de la Llei 14/2010, de 3 de desembre, de la Generalitat, d’espectacles públics, activitats recreatives i establiments públics.

2. L’examen consistirà en una prova teòrica de tipus test de 50 preguntes i una prova psicotècnica. El test tindrà tres respostes possibles de les quals només una serà la correcta. Les respostes en blanc no es computaran. Les respostes errònies no suposaran una penalització.

3. El temps per a les dos proves de l’examen serà, com a mínim, de dos hores i, com a màxim, de tres hores. Les dos proves es faran en la mateixa sessió.

4. Les matèries objecte d’examen seran les que es preveuen en l’annex d’esta resolució. Així mateix, també s’indiquen en l’annex III del Decret 143/2015, d’11 de setembre, del Consell, pel qual s’aprova el Reglament de desenrotllament de la Llei 14/2010, de 3 de desembre, d’espectacles públics, activitats recreatives i establiments públics (DOGV núm. 8384, de 17 de setembre de 2018)

*Octau. Desenrotllament de les proves*

1. Una vegada determinada la llista definitiva de persones admeses i, convocades en el dia i l’hora que s’assenyalen en la resolució en què esta s’anuncie, la distribució dels i de les aspirants en les aules tindrà lloc per rigorós orde alfabètic segons l’organització que es preveu.

2. Les persones aspirants que no compareguen el dia i l’hora de l’examen s’exclouran. Així mateix, no se’ls admetrà quan compareguen en el lloc on se celebre la prova avaluadora una vegada esta haja començat.

3. Les persones aspirants hauran d’acudir a fer les proves proveïdes del document nacional d’identitat (DNI) original o del passaport. Durant el desenrotllament de les proves, els membres de la comissió avaluadora els podran requerir que acrediten la seua identitat en qualsevol moment.

4. Les persones aspirants hauran de portar bolígraf, preferiblement blau o negre.

*Nové. Qualificació de les proves*

Cada una de les dos proves de l’exercici es qualificarà per separat amb la qualificació d’«apte» o «no apte». Per a aconseguir el certificat s’haurà d’obtindre la qualificació d’«apte» en les dos proves.

*Dècim. Llista d’aspirants declarats «aptes»*

1. Una vegada finalitzades les proves i acabada la correcció dels exàmens, la Comissió farà pública i elevarà a la Direcció General d’Interior la relació de les persones aspirants als qui s’ha declarat «aptes».

2. La publicació de la llista de persones aspirants qualificades d’«aptes» estarà a la seua disposició en les seus de les direccions territorials de la Conselleria de Justícia i Interior de les tres províncies.Així mateix, esta publicació s’efectuarà en el web de la Conselleria de Justícia i Interior [Servici Específic d’Admissió - SEA)](https://cjusticia.gva.es/va/web/interior/servicio-especifico-de-admision)  i en qualsevol altre lloc que la comissió considere convenient perquè tinga una millor difusió.

3. La resolució en què s’aprove la llista definitiva, a la qual es referix este article, es publicarà, així mateix, en el *Diari Oficial de la Generalitat Valenciana*.

4. Les persones aspirants que es declaren com a «no aptes» podran interposar un recurs d’alçada d’acord amb el que es preveu en la Llei 39/2015, d’1 d’octubre, de procediment administratiu comú de les administracions públiques.

*Onzé. Acreditació de les persones aspirants que hagen superat la prova avaluadora.*

1. Les persones aspirants que hagen superat la prova a la qual es referix esta resolució obtindran, de la Conselleria de Justícia i Interior, un document acreditatiu per a l’exercici de les funcions pròpies del servici específic d’admissió.

2. El document citat l’emetrà i el posarà a disposició la Direcció General d’Interior en el termini màxim de dos mesos des de la publicació de la llista de les persones aspirants declarades «aptes». En este sentit, les qui hagen aprovat la prova avaluadora podran exigir que se’ls entregue la llista una vegada transcorregut el termini que s’indica, sempre que hagueren presentat la documentació exigible a l’efecte de la seua expedició.

*Dotzé. Comunicació d’incidències*

Amb la finalitat d’atendre les possibles comunicacions i resoldre les incidències que es puguen plantejar en relació amb estes proves, les persones interessades es podran dirigir a la presidència o la secretaria de la comissió avaluadora a l’efecte que consideren. La comissió resoldrà en el termini més breu possible.

*Tretzé. Composició de la comissió avaluadora*

Titulars:

Presidència: Rosa María Ivars Llopis. Subdirectora General de Seguretat de l’Agència de Seguretat i Resposta a les Emergències.

Secretaria: Fernando Castellano Martí. Cap del Servici d’Espectacles Públics, Activitats Recreatives i Festejos Taurins.

Vocalies:

Begoña Duart Quiles. Directora territorial a València de la Conselleria de Justícia i Interior.

Eva María Navarro Simón. Directora territorial a Alacant de la Conselleria de Justícia i Interior.

Susana Fernández Santana. Directora territorial a Castelló de la Conselleria de Justícia i Interior.

Irina Girón Juárez. Cap de secció d’Espectacles de la Direcció Territorial de la Conselleria de Justícia i Interior a Alacant.

María Luisa Feliú Pérez. Tècnica jurídica del Servici d’Establiments Públics i Règim Jurídic.

Suplències:

Presidència: Amparo Renau Almela. Cap de Servici d’Establiments Públics i Règim Jurídic.

Secretaria: Nuria Cuenca Marí. Cap del Servici de Seguretat Pública de l’Agència de Seguretat i Resposta a les Emergències.

Vocalies:

Miguel Ángel Guillén Galindo. Cap de secció d’Espectacles de la Direcció Territorial de la Conselleria de Justícia i Interior a Castelló.

Silvia Sánchez Zomeño. Cap d’Unitat Economicoadministrativa de la Direcció Territorial de la Conselleria de Justícia i Interior a Alacant.

Francisco Revert Romero. Cap d’Unitat del Servici d’Establiments Públics i Règim Jurídic.

Lucía Juan Tena. Cap d’equip d’Espectacles de la Direcció Territorial a Castelló de la Conselleria de Justícia [i](https://atenea.ha.gva.es/sara/servlet/com.hacienda.pdf.pdf417.servletrecogidadatossimulador?id_simul=simu046-9814)  Interior.

Maria Amparo López Puchades. Cap de negociat del Servici d’Espectacles Públics, Activitats Recreatives i Festejos Taurins.

ANNEX

*Contingut de la prova avaluadora del servici específic d’admissió*

1. Prova psicotècnica.

2. Prova teòrica de coneixements sobre les matèries següents:

a) Matèries jurídiques:

Constitució Espanyola de 1978: títol I. Dels drets i els deures fonamentals.

Llei 14/2010, de 3 de desembre, d’espectacles públics, activitats recreatives i establiments públics: títol I; capítol IV del títol II; títol III, i capítol II del títol IV.

Normativa de desenrotllament de la Llei 14/2010, de 3 de desembre, relativa a la reserva, el dret i el servici d’admissió, la protecció de menors d’edat i els horaris d’espectacles públics, activitats recreatives i establiments públics.

Normativa sobre els fulls de reclamacions: la Llei de l’Estatut dels consumidors i els usuaris de la Comunitat Valenciana i la normativa de desenrotllament per la qual es regulen els fulls de reclamacions.

Normativa reguladora de la venda, el subministrament, el consum i la publicitat de productes del tabac i l’alcohol i la normativa sobre drogodependències: normativa bàsica estatal i normativa reguladora sobre drogodependències i altres trastorns addictius de la Comunitat Valenciana.

Nocions bàsiques sobre mesures de seguretat en els establiments públics: plans de seguretat, seguretat contra incendis, eixides d’emergències i evacuació.

b) Matèries de psicologia:

Formació sobre les actuacions a seguir en situacions de perill per a les persones.

Desenrotllament d’habilitats i destreses necessàries en la interactuació personal amb els clients dels establiments públics, les activitats recreatives i els espectacles públics.

Adquisició de coneixements sobre els diferents perfils de conductes dels clients dels establiments públics, les activitats recreatives i els espectacles públics amb l’objectiu de previndre situacions de riscos específics.

Estudi i anàlisi dels diferents tipus de comportaments de les persones quan es troben en estat d’embriaguesa per haver consumit alcohol, estupefaents o altres substàncies, així com altres situacions previsibles.

c) Matèries de primers auxilis:

Nocions fonamentals sobre primers auxilis per a atendre situacions d’assistència sanitària immediata: conceptes bàsics de primers auxilis.

  

València, 10 de setembre de 2024

Emilio Argüeso Torres

Secretari autonòmic de Seguretat i Emergències